Ruke moje majke

Ratko Zvrko

Ja osjećam uvijek svuda

dvije ruke jedne žene

i da krenem bilo kuda,

te su ruke dio mene.

Te su ruke uvijek bile

nježni ležaj, zipka prava

što me tiho lako njiše,

dok me slatko ne uspava.

I prva riječ „mama“ kad je

sa usana mojih pala,

dvije su mi tople ruke

zagrljajem rekle „hvala“.

Pamtim, kad u školu krećem,

moje srce ludo bije,

ali moju malu ruku

čvrsto vode ruke dvije.

I te ruke kao da se

skrivaju u mojoj sjeni,

al' te ruke i sad žive

i cvjetaju tu u meni.

Ja te ruke i sad volim

kao stvarnost čudne bajke,

jer ako je bajka stvarnost,

to su ruke moje majke.

Nakon što ste pročitali pjesmu u bilježnicu napišite naslov pjesme i ime pjesnika.

Odgovorite na pitanja (pitanja ne morate prepisivati).

a) Koje je osjećaje u tebi probudila ova pjesma?

b) Iz pjesme izdvoji sve motive (imenice koje su pjesnika potaknule na pisanje pjesme).

c) Iz pjesme izdvoji pjesničku sliku doživljenu osjetilom vida, sluha i dodira.

d) Napiši: od koliko se kitica sastoji pjesma, broj stihova u svakoj kitici.

e) Napiši primjer rime.

f) Je li pjesma pisana vezanim ili slobodnim stihom?

g) Nacrtaj motiv iz pjesme koji te najviše dojmio.

Svoje odgovore fotografiraj i pošalji mi u **privatnu poruku do ponedjeljka (11. 5. 2020.)**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Svake se godine druge nedjelje u svibnju obilježava Majčin dan.

Ako želiš, možeš izraditi i majci napisati čestitku.

Ako ćeš pisati čestitku, pripazi na sljedeće:

čestitka mora početi obraćanjem

**Draga mama,**

Majčin dan je ime blagdana pa se prva riječ piše velikim početnim slovom: **Majčin dan**

na kraju čestitke nemoj zaboraviti na potpis:

**tvoj Josip ili tvoja Petra**

Čestitku (prvu stranicu čestitke) možeš fotografirati i poslati mi, no ono što si napisao/la ne moraš fotografirati i slati (to je tvoja privatnost) 😊